S-757/2023

Mál þetta var þingfest 5. maí 2023 og dómtekið sama dag. Málið er höfðað með ákæru Héraðssaksóknara 9. mars 2023 á hendur ákærða, Á-kk-þgf K-x-x M-x-x D-x-x, kt. [...], fyrir stórfellt fíkniefnalagabrot, með því að hafa staðið að innflutningi á samtals 1.967 grömmum af metamfetamíni með 77- 80% styrkleika, sem samsvarar 95- 99% af metamfetamínklóríði, og ákærði ætlaði til söludreifingar hér á landi í ágóðaskyni en hann flutti fíkniefnin í ferðatösku hingað til lands sem farþegi með flugi [...]27. júní 2019.

Er háttsemin talin varða við 173. gr. a almennra hegningarlaga nr. 19/1940, sbr. lög nr. 64/1974 og 32/2001 og þess krafist að ákærði verði dæmdur til refsingar og til greiðslu alls sakarkostnaðar. Jafnframt er krafist upptöku á 1.967 grömmum af haldlögðu metamfetamíni með vísan til 6. mgr. 5. gr. laga nr. 65/1974 um ávana- og fíkniefni og 2. mgr. 14. gr. reglugerðar nr. 233/20021 um ávana- og fíkniefni og önnur eftirlitsskyld efni, sbr. reglugerð nr. 808/2018.

I.

Fyrir dómi játaði ákærði afdráttarlaust sök samkvæmt ákæru og samþykkti upptökukröfu ákæruvaldsins. Var því farið með málið að hætti 164. gr. laga nr. 88/2008 um meðferð sakamála og málið dómtekið án frekari sönnunarfærslu eftir að sækjandi og verjandi höfðu tjáð sig stuttlega um lagaatriði máls og ákvörðun viðurlaga. Af hálfu ákærða er krafist vægustu refsingar sem lög leyfa og að gæsluvarðhald sem hann sætti frá 29. júní til 12. júlí 2019 komi til frádráttar dæmdri refsingu. Þá krefst verjandi þóknunar sér til handa.

II.

Með skýlausri játningu ákærða fyrir dómi, sem samrýmist rannsóknargögnum máls, er sannað að hann hafi gerst sekur um þá háttsemi sem honum er gefið í ákæru og þar þykir rétt heimfærð til refsiákvæða.

Samkvæmt sakavottorði ákærða hefur hann einu sinni áður orðið uppvís að refsiverðri háttsemi þá er hann var 24. mars 2021 sakfelldur fyrir fíkniefnalagabrot, umferðarlagabrot og brot gegn barnaverndarlögum og dæmdur í 60 daga fangelsi, skilorðsbundið tvö ár. Ákærði stóðst skilorð þess dóms og verður því ekki hróflað við honum. Brotið sem ákærði er nú sakfelldur fyrir var framið fyrir uppsögu fyrri dóms, telst því hegningarauki við hann og verður til þess litið við refsiákvörðun, sbr. 78. gr. almennra hegningarlaga.

Það horfir til refsiþyngingar að ákærði var eigandi hinna haldlögðu fíkniefna, að hann flutti þau til landsins til söludreifingar í ágóðaskyni og að um er að ræða umtalsvert magn af mjög sterku, kristölluðu metamfetamíni með afar mikla hættueiginleika.

Á hinn bóginn horfir til refsimildunar að ákærði gekkst frá upphafi við broti sínu og var ekki óliðlegur við lögreglurannsókn málsins, sem lauk að mestu leyti í júlí 2019, var endanlega lokið haustið 2021 og málsgögn send Héraðssaksóknara 4. október 2021. Eins og áður segir var ákæra gefin út 9. mars 2023. Voru þá liðin þrjú ár og átta mánuðir frá því upp komst um brot ákærða. Við þingfestingu málsins 5. maí sl. játaði ákærði afdráttarlaust sök. Voru þá liðin tæp fjögur ár frá framningu brotsins. Samkvæmt vottorði vinnuveitanda ákærða hefur hann verið fastráðinn starfsmaður í rúm tvö ár, staðið sig með miklum sóma og þykir áreiðanlegur, heiðarlegur og duglegur einstaklingur sem eigi sér bjarta framtíð hjá fyrirtækinu. Fyrir dómi greindi ákærði frá því að hann væri fráskilinn tveggja barna faðir og dveldu börnin jafnt hjá honum og móður, viku og viku í senn. Var sú frásögn ekki dregin í efa af hálfu ákæruvaldsins.

Samkvæmt öllu framansögðu og að virtri 1. mgr. 70. gr. stjórnarskrárinnar nr. 33/1944 og 1. mgr. 6. gr. samnings Evrópuráðsins um verndun mannréttinda og mannfrelsis, sbr. lög nr. 62/1994 um mannréttindasáttmála Evrópu, sem kveða á um rétt einstaklinga til réttlátrar málsmeðferðar innan hæfilegs tíma, þykir refsing ákærða hæfilega ákveðin fangelsi í þrjú ár. Að öllu jöfnu kæmi ekki til álita að skilorðsbinda þá refsingu. Þegar hins vegar er litið til þess mikla dráttar sem orðið hefur á rannsókn máls og útgáfu ákæru, sem ákærða verður ekki kennt um, sem og þess að ákærði virðist hafa snúið við blaðinu; er kominn í fasta vinnu og ber ábyrgð á uppeldi tveggja barna, þykir eins og hér stendur sérstaklega á og með vísan til nefndra mannréttindaákvæða mega ákveða að fresta fullnustu dæmdrar refsingar þannig að hún falli niður að liðnum fimm árum frá dómsuppsögu haldi ákærði almennt skilorð 57. gr. almennra hegningarlaga. Komi til afplánunar skal frá þeirri refsivist draga gæsluvarðhald sem ákærði sætti frá 29. júní til 12. júlí 2019 að fullri dagatölu, sbr. 76. gr. almennra hegningarlaga.

Samkvæmt greindri niðurstöðu er fallist á upptökukröfu ákæruvaldsins eins og hún er sett fram í ákæru. Þá verður ákærði dæmdur til greiðslu alls sakarkostnaðar en til hans telst 508.814 króna útlagður kostnaðar samkvæmt yfirliti ákæruvaldsins og þóknun G-kk-ef S-x-x R-kk-ef verjanda ákærða hér fyrir dómi. Með hliðsjón af eðli og umfangi máls og að teknu tilliti til tímaskýrslu verjanda þykir þóknun hans hæfilega ákveðin 391.716 krónur að meðtöldum virðisaukaskatti.

J-kk-nf J-kk-nf héraðsdómari kveður upp dóm þennan.

Dómsorð :

Ákærði, Á-kk-nf K-x-x M-x-x D-x-x, sæti fangelsi í þrjú ár en fresta skal fullnustu þeirrar refsingar og hún niður falla að liðnum fimm árum frá dómsuppkvaðningu haldi ákærði almennt skilorð 57. gr. almennra hegningarlaga. Komi til afplánunar skal draga frá refsivist gæsluvarðhald ákærða 29. júní til 12. júlí 2019, að fullri dagatölu.

Ákærði sæti upptöku á haldlögðum 1.967 grömmum af metamfetamíni.

Ákærða greiði 900.530 krónur í sakarkostnað, þar með talda 391.716 króna þóknun G-kk-ef S-x-x R-kk-ef skipaðs verjanda síns.

J-kk-nf J-kk-nf